text: [{"text_idx": "#000004", "text": "Madrame a Butangi bwa Bible"}, {"text_idx": "#000007", "text": "\u201cMuyuke ne Buswe bwa Kidishitu\u201d"}, {"text_idx": "#000008", "text": "1-3. (a) Le i bika bya\u0304tonwene Yesu asake kwikala bwa Shandi? (b) I miswelo\u2019ka ya\u0304lombwele Yesu buswe bwandi yotusa kwisambila\u2019po?"}, {"text_idx": "#000009", "text": "LE KASHA\u0304 kodi mumone mwana mutyetye utompa kwiula shandi? Uno mwana ubwanya kwiula mwendelanga shandi, mwawisambilanga ne bilongwa byandi. Mwenda mafuku, mwana ubwanya kwiula mwikadilo wa shandi ne muswelo wakwete bintu bya ku mushipiditu. Bine, buswe bwasenswe shandi wa buswe ne kumusangela bikamutonona asake kwikala pamo bwa shandi."}, {"text_idx": "#000010", "text": "2 Le i kipwano\u2019ka kidi pa bukata bwa Yesu ne Shandi wa mu\u0304lu? Yesu wa\u0304nenene difuku dimo amba, \u201cNsenswe Tata.\u201d (Yoano 14:31) I kutupu muntu nansha umo ubwanya kusanswa Yehova kupita mumusanshilwe uno Mwana, wa\u0304di na Shandi myaka mivule kumeso kwa bipangwa byonso kwikala\u2019ko. Buno buswe bwa\u0304tonwene uno Mwana mwipa\u0304ne asake kwikala bwa Shandi.\u200b\u2014Yoano 14:9."}, {"text_idx": "#000011", "text": "3 Mu mashapita ashele kunyuma, twesambile pa muswelo wa\u0304iwile Yesu mu muswelo mubwaninine bukomo bwa Yehova, boloke ne tunangu twandi. Ino, le Yesu wa\u0304iwile namani buswe bwa Shandi? Tubandaulei mu miswelo isatu mwa\u0304lombwele Yesu buswe\u200b\u2014mushipiditu wandi wa kwipa\u0304na, mutyima wandi wa lusalusa, ne mutyima wandi wa kulekela."}, {"text_idx": "#000013", "text": "4. Le Yesu wa\u0304shile kimfwa\u2019ka kikatampe kya buswe bwa kwipa\u0304na?"}, {"text_idx": "#000014", "text": "4 Yesu wa\u0304shile kimfwa kya kutendelwa kya buswe bwa kwipa\u0304na. Kwipa\u0304na i kutu\u0304la bisakibwa ne milangwe ya bakwabo kumeso kwa yobe pampikwa kwisakila. Le Yesu wa\u0304lombwele namani buno buswe? Wa\u0304shintulwile amba: \u201cI kutupu wa buswe bukatampe kutabuka buno\u2019bu, amba muntu apa\u0304ne muya wandi pa mwanda wa balunda nandi.\u201d (Yoano 15:13) Yesu wa\u0304itabije kupa\u0304na bu\u0304mi bwandi bubwaninine pa mwanda wetu. Kino i kilomboji kikatampe kya buswe kebwamwekele kasha\u0304 mu bantu. Ino Yesu wa\u0304lombwele buswe bwa kwipa\u0304na mu miswelo mikwabo."}, {"text_idx": "#000015", "text": "5. Mwanda waka kutaluka mu\u0304lu i kilomboji kya buswe bwa kwipa\u0304na bwa Mwana mubutulwe bunka wa Leza?"}, {"text_idx": "#000016", "text": "5 Mwana mubutulwe bunka wa Leza, kumeso kwa kwiya\u2019ye pano panshi, wa\u0304di pa kifuko kya bule\u0304me momwa mu\u0304lu. Wa\u0304di upwene bininge na Yehova ne na bipangwa bikwabo bivule bya ku mushipiditu. Nansha byaa\u0304di na bino byabuyabuya, uno Mwana \u201cweko\u0304lele aye mwine ne kwikala mu muswelo wa bu umpika, waikala muntu.\u201d (Fidipai 2:7) Wa\u0304itabije kwiya kushikata na babipya-mambo mu ino ntanda \u201cidi mu makasa a yewa umbi.\u201d (1 Yoano 5:19) Le buno ke buswepo bwa kwipa\u0304na bwa\u0304lombwele Mwana\u0304 Leza?"}, {"text_idx": "#000018", "text": "6 Yesu wa\u0304lombwele buswe bwa kwipa\u0304na mu miswelo palapala mu mwingilo wandi wa pano panshi. Ka\u0304dipo na mutyima wa kwisakila. Wa\u0304di utakamene mu mwingilo wandi wafika\u2019nka ne ku kuleka bu\u0304mi buyampe bwa\u0304di bwibidile bantu. Wa\u0304nenene amba, \u201cMikenge idi na mikembo, toni twa mu\u0304lu nato tudi na manswa, ino Mwana\u0304 muntu kadipo na pa kusa\u0304mina mutwe.\u201d (Mateo 8:20) Yesu byaa\u0304di sendwe wa mbao wa bwino, wa\u0304di ubwanya ku\u0304baka njibo miyampe nansha kupunga bityi bya kupoteja mwa kwikadila na lupeto luvule. Ino ka\u0304ingidijepo bwino bwandi mwanda wa kwikala na bintu bya ku ngitu."}, {"text_idx": "#000019", "text": "7 Kimfwa kitenga mutyima kya buswe bwa Yesu bwa kwipa\u0304na i kilembwe mu Yoano 19:25-27. Langa\u2019po bidi bintu bivule byaa\u0304di ulanga mu n\u0303eni ne mu mutyima kyolwa kya lufu lwandi. Paa\u0304di ususuka ku mutyi wa masusu, wa\u0304di ulangila bandi bana ba bwanga, mwingilo wa busapudi, nakampata bululame bwandi ne muswelo waa\u0304di wa kumwekeja dijina dya Shandi. Bine, bu\u0304mi bwa bantu bonso bwa kumeso bwa\u0304di pa mapuji andi! Inoko, kumeso kwa kufwa, Yesu wa\u0304lombwele kadi amba wa\u0304di utele inandi Madia mutyima, wa\u0304di padi mukaja mufu mu kine kitatyi\u2019kya. Yesu wa\u0304nenene mutumibwa Yoano alele Madia\u2019nka bwa inandi kimubutula, kupwa mutumibwa nandi waselela Madia kwandi. Nanshi Yesu wa\u0304kwete\u2019ko mpangiko mwanda wa inandi akwatakanibwe ku ngitu ne ku mushipiditu. Bine, kino shakyo i kilomboji kya buswe bwa kubulwa kwisakila!"}, {"text_idx": "#000020", "text": "8. Le kishima kya Kingidiki kingidije Bible mwanda wa kulombola lusa lwa Yesu kishintulula bika?"}, {"text_idx": "#000021", "text": "8 Yesu wa\u0304di na lusa pamo bwa Shandi. Bisonekwa bitela Yesu bu muntu wa\u0304di ulonga bukomo bwa kukwasha boba ba\u0304di basusuka mwanda wa\u0304di na lusa lukatampe. Pa kulombola lusa lwa Yesu, Bible i mwingidije kishima kya Kingidiki kyalamwinwe bu \u201cwebakwatyilwa lusa.\u201d Mwifundi umo wa Bible unena\u2019mba: \u201cKilombola . . . milangwe itonona muntu mu nkulwe mwandi. I kishima kya bukomo mu Kingidiki kya mwiivwanino wa lusalusa.\u201d Tubandaulei myanda imo ya\u0304tonwene Yesu na lusa lukatampe alonge kintu kampanda."}, {"text_idx": "#000023", "text": "9 Wa\u0304tonwenwe akwashe bantu ku mushipiditu. Nsekununi ya Mako 6:30-34 ilombola i kika kya\u0304tonwene Yesu evwanine bantu lusa. Fwatakanya uno mwanda. Batumibwa ba\u0304di bako\u0304ke, mwanda ba\u0304di bakitamba mu kujokoloka mu mwingilo wa busapudi. Ba\u0304jokela kudi Yesu, ne kumusapwila na nsangaji byoba\u0304mwene ne byoba\u0304ivwene. Ino kibumbo kikatampe kye\u0304bunga, penepa Yesu ne batumibwa bandi ba\u0304bulwa ne kyaba kya kudya kine. Yesu byaa\u0304di muntu utadija, wa\u0304jingulwile amba batumibwa i bako\u0304ke. Penepa webanena\u2019mba: \u201cIyai kufula kwa bunka bwenu muko\u0304kolokwe\u2019ko bidi.\u201d Ba\u0304ikila mu bwato, kebenda dya kungala kwa Dijiba dya Ngadilea kudi talala nya\u0304. Ino kibumbo kyebamona pa kutaluka. Bakwabo nabo baivwana\u2019mba abaenda. Bonso\u2019ba baenda lubilo ku nkula ya kungala kwa dijiba, bafika\u2019ko ne bwato bwine kebwafikile!"}, {"text_idx": "#000024", "text": "10 Le Yesu wa\u0304fityilwe mwanda abamukambakanya? Nansha dimo! Mutyima wandi wa\u0304tengelwe pa kumona kibumbo, tununu na tununu twa bantu bamutengele. Mako wa\u0304sonekele amba: \u201cWamona kibumbo kikata, webakwatyilwa lusa mwanda badi pamo bwa miko\u0304ko yampikwa mukumbi. Ebiya washilula kwibafundija bintu bingi.\u201d Yesu wa\u0304mwene bano bantu amba basakanga kwifunda myanda ya Leza. Ba\u0304di pamo bwa miko\u0304ko ijokoloka pampikwa wa kwiikwasha, keidipo na mukumbi wa kwiyendeja ne kwiikinga. Yesu wa\u0304di uyukile amba bantu bitupu ba\u0304di basu\u0304lwe na bendeji ba bipwilo bampikwa buswe, ba\u0304di bafwaninwe kwikala bakumbi ba kilelo. (Yoano 7:47-49) Aye pa kwivwanina bantu lusa, waanza kwibafundija \u201cmyanda ya Bulopwe bwa Leza.\u201d (Luka 9:11) Yuka\u2019mba Yesu wa\u0304kwatyilwe bantu lusa papo kayukile ne mobasa kwitabila ku bufundiji bwandi. Mu muneneno mukwabo, mutyima wandi wa lusalusa kewa\u0304imaninepo pa bikalupuka ku bufundiji bwafundija kibumbo, ino i pa mutyima wa kusaka kulonga nabya."}, {"text_idx": "#000026", "text": "11 Bwa\u0304mutonwene asenge basusuka. Bantu ba\u0304di babela misongo palapala ba\u0304mwene amba Yesu udi na lusa, o mwanda ba\u0304mufwenene. Kino kya\u0304mwekele kitatyi kyoba\u0304fwenene Yesu kudi muntu umo \u201cmuyulwe makopo ba\u0304,\u201d aye papo bibumbo bimulonda. (Luka 5:12) Mu kitatyi kya\u0304sonekelwe Bible, bantu ba makopo badi batu\u0304lwa kufula mwanda wa kutyina bakasambwila\u2019o bakwabo. (Umbadilo 5:1-4) Ino mwenda mafuku, balabi bendeji ba\u0304tu\u0304dile\u2019ko bijila byabo byampikwa buswe bitala pa makopo ne kuningila bantu balonde bijila bityani bya abo bene. * Ino tala mwa\u0304longele Yesu ku uno muntu wa makopo: \u201cKadi kwine\u2019kwa muntu umo wa makopo waile kwadi, kamuzenze, wamufukamina\u2019nka ne mu manwi, kamunena\u2019mba: \u2018Shi usakile, nankyo nto\u0304keje.\u2019 Ponkapo wamukwatyilwa lusa, waolola kuboko wamutenga, kamunena\u2019mba: \u2018Nsakile. To\u0304ka to\u0304.\u2019 Ponka na ponka makopo amupwa, ne kuto\u0304ka wato\u0304ka to\u0304.\u201d (Mako 1:40-42) Yesu wa\u0304di uyukile amba i kijila muntu wa makopo kwikala pene\u2019pa. Inoko, pa kyaba kya kumupanga, Yesu wa\u0304tengelwe bininge, penepa wa\u0304longa\u2019po kintu kekya\u0304dipo kilangilwa. Yesu wa\u0304mutenga!"}, {"text_idx": "#000029", "text": "13 Bwa\u0304mutonwene apwe njia. Yesu wa\u0304tengelwe bininge na njia ya bakwabo. Tala kimfwa ino nsekununi idi mu Luka 7:11-15. Uno mwanda wa\u0304longekele pa\u0304fwenene Yesu ku mfulo kwa kibundi kya mu Ngadilea kitwa bu Neni, dya pa bukata bwa mwingilo wandi. Yesu pa kufwena kubwipi na kibelo kya kibundi, wetana na kibumbo kya bantu baselele lufu. Uno wa\u0304di mwanda wa bulanda mpata. Mwanda uno nsongwalume wa\u0304fwile wa\u0304di mwana mubutulwe bunka, inandi wa\u0304di wa kishala. Uno lolo wa\u0304tenwe monka na uno mwanda\u200b\u2014pa\u0304fwile wandi mulume. Pano ke wandi mwana, padi ye wa\u0304di umulama. Kibumbo kya\u0304di kyenda nandi padi ye muno mwa\u0304di bantu badila koku bemba n\u0303imbo ya madilo ne batuimba bemba bya bulanda. (Yelemia 9:17, 18; Mateo 9:23) Ino Yesu wa\u0304tala so\u0304 inamwana wa njia, mobimwekela wa\u0304di kubwipi na kakitanda koba\u0304di baselele\u2019po wandi mwana mufwe."}, {"text_idx": "#000031", "text": "15. (a) Nsekununi ya mu Bible ya Yesu wa\u0304ivwanine ba lusa ilombola kukwatan\u0303ana\u2019ka kudi pa bukata bwa lusa ne bilongwa? (b) I muswelo\u2019ka otubwanya kwiula Yesu mu uno mwanda?"}, {"text_idx": "#000032", "text": "15 Le i n\u0303eni\u2019ka yotuboila ku ino nsekununi yonso\u2019i? Mu mwanda ne mwanda, tala mukwatan\u0303enine lusa na bilongwa. Yesu ka\u0304dipo umona masusu a bakwabo kwampikwa kwivwana lusa, kadi ka\u0304dipo wivwana lusa pampikwa kulonga\u2019po kintu. Le tubwanya kwiula kimfwa kyandi muswelo\u2019ka? Byotudi bene Kidishitu, tudi na kiselwa kya kusapula myanda miyampe ne kulonga bana ba bwanga. Dibajinji bidi, tutononwanga na buswe botuswele Leza. Ino tuvulukei amba, uno i mwingilo ulomba kwikala na lusa. Shi twivwaninanga bantu lusa pamo bwa Yesu, mutyima wetu uketutonona tulonge byonso byotubwanya mwanda wa kwibasapwila myanda miyampe. (Mateo 22:37-39) Le kukwatyilwa lusa banabetu betabije basusuka ne badi na njia nako le? Ketubwanyapo kupwa masusu a ku ngitu mu kingelengele nansha ke kusangula bafwe kwine. Inoko, tubwanya kulombola lusa lwetu mu bilongwa na kukwata\u2019ko mulangwe wa kwibata mutyima nansha kwibakwasha mobifwaninwe.\u200b\u2014Efisesa 4:32."}, {"text_idx": "#000033", "text": "16. Le mutyima wa Yesu wa kulekela wa\u0304mwekele namani nansha ke paa\u0304di ku mutyi wa masusu?"}, {"text_idx": "#000034", "text": "16 Yesu wa\u0304mwekeje buswe bwa Shandi mu muswelo mukwabo wa mvubu\u200b\u2014wa\u0304di na \u201cmutyima wa lubilo wa kulekela.\u201d (Mito\u0304to 86:5) Uno mutyima wa\u0304mwekele kitatyi kyaa\u0304di ku mutyi wa masusu. Paa\u0304di wikonda na lufu lwa bumvu, kasha\u0304 bamupopa misumadi ku makasa ne ku maulu, le Yesu we\u0304sambile bika? Le waa\u0304bije Yehova ape bano bantu ba\u0304mwipaile mfuto? Inoko, mu binenwa bya mfulo bya Yesu mwa\u0304di ne bino: \u201cA Tata, wibalekele, mwanda kebayukilepo byobalonga.\u201d\u200b\u2014Luka 23:34. *"}, {"text_idx": "#000035", "text": "17-19. Le Yesu wa\u0304lombwele namani amba wa\u0304lekele mutumibwa Petelo pa kumutuna kwaa\u0304mutunine disatu?"}, {"text_idx": "#000036", "text": "17 Padi kimfwa kitenga mutyima kya Yesu kitala pa lulekelo kibwanya kumweka mu muswelo waa\u0304di na mutumibwa Petelo. Na bubine, Petelo wa\u0304di usenswe Yesu. Mu mafuku 14 Nisane, bufuku bwa mfulo bwa bu\u0304mi bwa Yesu, Petelo wa\u0304musapwidile amba: \u201cA Mfumwami, amiwa ngitabije kwenda nobe ne mu kifungo ne ku lufu kwine.\u201d Ino mansa\u0301\u2019tu matyetye pa kupita\u2019po, Petelo watuna Yesu misunsa isatu mituntulu, amba nkimuyukilepo! Bible witusapwila bya\u0304longekele pa\u0304tunine Petelo musunsa wa busatu amba: \u201cMfumwetu wavundamuka watala Petelo.\u201d Petelo pa kutyumukwa mutyima pa mwanda wa bubi bwandi, \u201cwatamba panja kadila bya bulanda.\u201d Yesu pa kufwa mu dine difuku\u2019dya, mutumibwa ye uno we\u0304ipangwile amba, \u2018Le Mfumwami i mundekele?\u2019\u200b\u2014Luka 22:33, 61, 62."}, {"text_idx": "#000037", "text": "18 Kepa\u0304ijijepo, Petelo wapata malondololo. Yesu wa\u0304sangwilwe lubanga lwa mu mafuku 16 Nisane, padi we\u0304tene na Petelo\u2019nka mu dine difuku\u2019dya. (Luka 24:34; 1 Kodinda 15:4-8) Mwanda waka Yesu wa\u0304tele mutyima uno mutumibwa wa\u0304mutunine koku usumininwe? Yesu wa\u0304di usaka kukulupija Petelo mwisa\u0304se amba Mfumwandi ukimusenswe kadi ukimumwene na mvubu. Ino Yesu wa\u0304longele bivule mwanda wa kukulupija Petelo."}, {"text_idx": "#000038", "text": "19 Kitatyi kampanda pa kupita\u2019po, Yesu wa\u0304mweke\u0304le bana ba bwanga ku Dijiba dya Ngadilea. Mu dino difuku, Yesu wa\u0304ipangula Petelo misunsa isatu (mwine wa\u0304tunine Mfumwandi misunsa isatu) shi Petelo umusenswe. Pa kupwa kumwipangula musunsa wa busatu, Petelo wa\u0304londolola amba: \u201cA Mfumwami, abe uyukile bintu byonso; ujingulwile\u2019tu amba nkusenswe kisanso kikatampe.\u201d Bine, Yesu, mwine ubwanya kuyuka bidi mu mutyima, wa\u0304di uyukile biyampe amba Petelo umusenswe kisanso kikatampe. Inoko, Yesu wa\u0304pele Petelo mukenga wa kulombola amba umusenswe. Kutentekela pa kino, Yesu wa\u0304pele Petelo mwingilo wa \u2018kudisha\u2019 ne \u2018kukumba\u2019 Twandi \u201ctwana twa miko\u0304ko.\u201d (Yoano 21:15-17) Tamba kala, Petelo wa\u0304pelwe mwingilo wa kusapula. (Luka 5:10) Ino pano, pa kulombola\u2019mba umukulupile, Yesu wa\u0304mupedile\u2019ko biselwa bile\u0304ma\u200b\u2014kulela boba bakekala balondi ba Kidishitu. Kitatyi kityetye pa kupita\u2019po, Yesu wa\u0304pa Petelo mwingilo mukatampe mu bana ba bwanga. (Bilongwa 2:1-41) Bine, Petelo ye uno wa\u0304sengelwe pa kuyuka\u2019mba Yesu wamulekela kadi ukimukulupile!"}, {"text_idx": "#000039", "text": "Le \u2018Uyukile Buswe bwa Kidishitu\u2019?"}, {"text_idx": "#000040", "text": "20, 21. I muswelo\u2019ka otubwanya \u2018kuyuka buswe bwa Kidishitu\u2019?"}, {"text_idx": "#000041", "text": "20 Bine, Kinenwa kya Yehova kilombola mu muswelo utobala mwikadile buswe bwa Kidishitu. Ino, le netu tukalonga\u2019po namani? Bible wituson\u0303anya amba \u201cmuyuke ne buswe bwa Kidishitu butabukile buyuki.\u201d (Efisesa 3:19) Monka motwekimwena, nsekununi ya Maevanjile ya bu\u0304mi bwa Yesu ne mwingilo wandi itufundija bivule pa buswe bwa Kidishitu. Inoko, \u2018kuyuka ne pa mfulo buswe bwa Kidishitu\u2019 kulomba bivule ke\u2019nkapo kwifunda binena Bible padi."}, {"text_idx": "#000042", "text": "21 Kishima kya Kingidiki kyalamwinwe amba \u201cmuyuke\u201d kishintulula kuyuka \u201cbya binebine, kupityila ku bintu byowimwenine.\u201d Shi tulombole buswe mwa\u0304lombwedile\u2019bo Yesu\u200b\u2014twipa\u0304nine bakwetu pampikwa kwisakila, tukwashe na lusa boba bafudilwe, ne kwibalekela na mutyima umo\u200b\u2014nabya twivwanije biyampe buswe bwandi. Mu uno muswelo, na myanda mimweke, \u2018tukayuka buswe bwa Kidishitu butabukile buyuki.\u2019 Kadi, banwe banabetu, ketwakilwai nansha dimo amba shi twiule Kidishitu, tukafwena bininge yewa obaiwile kudi Yesu, ke Yehova Leza wa buswe kadi."}, {"text_idx": "#000043", "text": "^ mus. 11 Bijila bya balabi bya\u0304di binena\u2019mba muntu kafwaninwepo kufwena muntu wa makopo pa mikono ina\u0301 (kintu kya metele 1,8). Ino shi luvula lupukuma, muntu wa makopo wa\u0304di ufwaninwe kwikala ku mikono 100 (kintu kya mametele 45). Dibuku dimo (Midrash Rabbah) dinenena pa labi umo wa\u0304di ufyama bantu ba makomo ne mukwabo nandi wa\u0304di wasa ba makopo mabwe mwanda wa kwibapangila kulampe. Bantu ba makopo nanshi bayukile mobisanshilanga pa kupelwa ne kwiivwana bu bafutululwe kadi bashikibwe."}, {"text_idx": "#000044", "text": "^ mus. 16 Kipindi kibajinji kya mu Luka 23:34 i kitalulwe mu bilembwa bimo bya kala. Inoko, bino binenwa byobitanwa mu bilembwa bitumbe bivule, o mwanda i bitwejibwe mu Bushintuludi bwa Ntanda Mipya ne mu mashintuludi makwabo mavule. Bimweka\u2019mba Yesu wa\u0304di wisambila pa basola bene Loma ba\u0304mupopele ku mutyi. Keba\u0304dipo bayukile byoba\u0304di balonga, mwanda keba\u0304dipo bayukile Yesu i ani. Inoko, bendeji ba bipwilo ba\u0304kwete nkuku ya kumwipaija bo batopekwa pakatampe pene, mwanda ba\u0304longele nabya na nshikani kuyuka bayukile. Bavule mobadi, kebabwanyapo kufwilwa lusa.\u200b\u2014Yoano 11:45-53."}, {"text_idx": "#000045", "text": "Mateo 9:35-38 I muswelo\u2019ka muyampe wa\u0304lombwele Yesu lusa, ne kino kifwaninwe kwikala na lupusa\u2019ka potudi?\nYoano 13:34, 35 Mwanda waka kidi na mvubu tumwekeje buswe bwa Kidishitu?\nLoma 15:1-6 I muswelo\u2019ka otubwanya kwiula mulangilo wa Kidishitu wa kubulwa kwisakila?\n2 Kodinda 5:14, 15 Le kusangela kinku\u0304lwa kufwaninwe kwikala na lupusa\u2019ka pa mulangilo wetu, bitungo ne bu\u0304mi bwetu?"}, {"text_idx": "#000046", "text": "Mateo 9:35-38 I muswelo\u2019ka muyampe wa\u0304lombwele Yesu lusa, ne kino kifwaninwe kwikala na lupusa\u2019ka potudi?"}, {"text_idx": "#000048", "text": "Loma 15:1-6 I muswelo\u2019ka otubwanya kwiula mulangilo wa Kidishitu wa kubulwa kwisakila?"}]